b'\n_START_ARTICLE_\nRugby union\n_START_PARAGRAPH_\nRugby union on rugby-pallopelin 15-henkisill\xc3\xa4 joukkueilla pelattava muoto. Se on my\xc3\xb6s tunnetuin ja harrastetuin rugbylaji._NEWLINE_Rugby union on kehittynyt Englannissa Rugby Schoolissa pelatusta jalkapalloilun esimuodosta. Nykymuodon merkitt\xc3\xa4vimm\xc3\xa4t erot jalkapalloon ovat pallon soikiomainen muoto sek\xc3\xa4 se, ett\xc3\xa4 s\xc3\xa4\xc3\xa4nn\xc3\xb6t sallivat pallon kuljettamisen ja sy\xc3\xb6tt\xc3\xa4misen k\xc3\xa4sill\xc3\xa4. Toisin kuin amerikkalaisessa jalkapallossa, pallon sy\xc3\xb6tt\xc3\xa4minen on sallittua vain taaksep\xc3\xa4in._NEWLINE_Erityisen suosittua rugby union on Argentiinassa, Australiassa, Englannissa, Etel\xc3\xa4-Afrikassa, Fid\xc5\xbeill\xc3\xa4, Ranskassa, Irlannissa, Kanadassa, Uudessa-Seelannissa, Samoalla, Skotlannissa, Tongalla ja Walesissa. Lajin suosio on kasvussa my\xc3\xb6s Italiassa sek\xc3\xa4 Japanissa._NEWLINE_Rugby unionin kansainv\xc3\xa4linen kattoj\xc3\xa4rjest\xc3\xb6 on vuonna 1866 perustettu International Rugby Board (IRB) (nykyisin World Rugby), joka vastaa my\xc3\xb6s lajin s\xc3\xa4\xc3\xa4nn\xc3\xb6ist\xc3\xa4. World Rugbylla on 118 liit\xc3\xa4nn\xc3\xa4isj\xc3\xa4sent\xc3\xa4. Rugby unionin merkitt\xc3\xa4vin kilpailu on nelj\xc3\xa4n vuoden v\xc3\xa4lein j\xc3\xa4rjestett\xc3\xa4v\xc3\xa4 MM-turnaus. Ensimm\xc3\xa4isen kerran MM-kisat j\xc3\xa4rjestettiin vuonna 1987. Merkitt\xc3\xa4v\xc3\xa4 turnaus on my\xc3\xb6s vuosittain j\xc3\xa4rjestett\xc3\xa4v\xc3\xa4 kuuden eurooppalaisen maajoukkueen kesken k\xc3\xa4yt\xc3\xa4v\xc3\xa4 Six Nations -turnaus._NEWLINE_Suomessa lajin kattoj\xc3\xa4rjest\xc3\xb6 on Suomen rugbyliitto. Korkein sarjataso on Rugbyn SM-sarja.\n_START_SECTION_\nLajin perusajatus\n_START_PARAGRAPH_\nRugby union -ottelu kest\xc3\xa4\xc3\xa4 80 minuuttia ja koostuu kahdesta 40 minuutin mittaisesta jaksosta, joka p\xc3\xa4\xc3\xa4ttyy kun pallo kulkeutuu ulos kent\xc3\xa4lt\xc3\xa4, yliajalla tehd\xc3\xa4\xc3\xa4n pisteit\xc3\xa4 tai hy\xc3\xb6kk\xc3\xa4\xc3\xa4v\xc3\xa4 joukkue tekee virheen. Peliss\xc3\xa4 kaksi 15-miehist\xc3\xa4 joukkuetta pyrkii tekem\xc3\xa4\xc3\xa4n mahdollisimman paljon pisteit\xc3\xa4 samalla est\xc3\xa4en vastustajaa tekem\xc3\xa4st\xc3\xa4 pisteit\xc3\xa4. Peli\xc3\xa4 pelataan suorakaiteen muotoisella 144 metri\xc3\xa4 pitk\xc3\xa4ll\xc3\xa4 ja 70 metri\xc3\xa4 leve\xc3\xa4ll\xc3\xa4 ruohokent\xc3\xa4ll\xc3\xa4, jonka molemmissa p\xc3\xa4iss\xc3\xa4 on maalialue ja H-kirjaimen muotoinen maalihaarukka._NEWLINE_Pisteit\xc3\xa4 saa, kun pallo kuljetetaan kantamalla, sy\xc3\xb6tt\xc3\xa4m\xc3\xa4ll\xc3\xa4 tai potkaisemalla vastustajan maalialueelle, jossa pelaaja painaa pallon maahan. Maalia kutsutaan nimell\xc3\xa4 try ja siit\xc3\xa4 saa viisi pistett\xc3\xa4. Try tuo joukkueelle my\xc3\xb6s kahden pisteen lis\xc3\xa4pisteyrityksen (conversion), joka suoritetaan potkaisemalla pallo maalipylv\xc3\xa4iden v\xc3\xa4liin. Lis\xc3\xa4ksi pisteit\xc3\xa4 voi saada kolmen pisteen arvoisesta pudotusmaalista eli dropista, joka syntyy kun pelitilanteessa pallo pudotetaan maahan ja potkaistaan maalipuiden v\xc3\xa4liin. My\xc3\xb6s onnistuneesta rangaistuspotkusta saa kolme pistett\xc3\xa4._NEWLINE_Olennainen asia rugbyss\xc3\xa4 ovat taklaukset ja muut kontaktitilanteet. Ainoastaan pallollista pelaajaa saa taklata, ja taklaaminen on sallittua koko vartaloon hartioiden alapuolelle. Tyypillisess\xc3\xa4 taklauksessa taklaaja saa otteen taklattavan vartalon ymp\xc3\xa4rilt\xc3\xa4. Taklauksia seuraa kasa- eli rykelm\xc3\xa4tilanteet, joita on kolmenlaisia.'